行不由径赋（以处心行道有如此焉为韵）
浩虚舟 (Tang)
澹台灭明。幽栖武城。感朴直之风散。恶奸邪之径生。苟正其身。宁偏僻而是履。不以其道。故斯须而不行。想乎尘满荆扉。草迷荒野。追游不慎其经历。咫尺固难于出处。钟山石上。杖藜之意殊乖。蒋氏庭中。携手之期顿阻。牢落幽居。交从日疏。顾履危之若是。将苟且其焉如。访野径以閒游。恐穿松竹。出衡门而独步。不绕园庐。嘉夫砺志草茅。规行畎亩。避幽隐以不到。视崎岖而何有。芜城独赏。宁游旧井之间。山馆时归。肯逐樵人之后。至若草树沈沈。幽芳阻寻。络野之茅阴自合。缘溪之苔色空深。以遨以游。见徇公灭私之志。一动一息。有去邪崇正之心。是以萧索乡闾。虚閒襟抱。优游多辙之穷巷。来往疏槐之古道。花间绝迹。念蹊树之徒芳。原上无人。惜皋兰之暗老。且遵道如砥。持心若弦。信无私以白首。将抱直以穷年。颜生负郭之田。有时窥矣。谢氏登山之屐。无所用焉。既而披蔓草之荒凉。见游人之逦迤。方检身于邪正。宁系怀于远迩。杨朱悲道丧。事亦如斯。阮籍哭途穷。意殊若此。当举直以错枉。冀风行而草靡。苟非贤智之为心。孰能如是。